Ziņojums attiecībā uz Ieteikuma par to, kā ar pārredzamības palīdzību nostiprināt principu par vienādu darba samaksu sievietēm un vīriešiem, īstenošanu

KOMISIJAS ZIŅOJUMS EIROPAS PARLAMENTAM, PADOMEI UN EIROPAS EKONOMIKAS UN SOCIĀLO LIETU KOMITEJAI

Ziņojums attiecībā uz Ieteikuma par to, kā ar pārredzamības palīdzību nostiprināt principu par vienādu darba samaksu sievietēm un vīriešiem, īstenošanu

1.Ievads

Vienādas darba samaksas princips ir nostiprināts ES nolīgumos kopš 1957. gada un iekļauts Direktīvā 2006/54/EK par tāda principa īstenošanu, kas paredz vienlīdzīgas iespējas un attieksmi pret vīriešiem un sievietēm nodarbinātības un profesijas jautājumos (pārstrādāta versija) (“Direktīva”) . Saskaņā ar Līguma par Eiropas Savienības darbību (LESD) 157. pantu Direktīvā ir noteikts, ka tieša un netieša diskriminācija dzimuma dēļ attiecībā uz visiem atlīdzības aspektiem un nosacījumiem par tādu pašu vai līdzvērtīgu darbu ir likvidējama. Šis princips attiecas arī uz profesiju klasifikācijas sistēmām, kas tiek izmantotas darba samaksas noteikšanai, un ir iekļauts visu dalībvalstu tiesu sistēmās.

Lai arī vienādas darba samaksas princips gandrīz 60 gadus ir bijis neatņemama nolīgumu sastāvdaļa un šajā laikā ticis pilnveidots ES un valstu tiesību aktos, 2013. gada Komisijas ziņojumā par to, kā dalībvalstīs tiek piemērota Direktīva , tika secināts, ka vienādas darba samaksas noteikumu praktiska piemērošana dalībvalstīs ir viena no problemātiskākajām Direktīvas jomām. Ziņojumā tika minēts, ka galvenie šķēršļi efektīvai vienādas darba samaksas principa īstenošanai ir: atalgojuma sistēmu pārredzamības trūkums; juridiskās noteiktības trūkums attiecībā uz līdzvērtīga darba jēdzienu vai nu tādēļ, ka termins nav definēts, vai arī tādēļ, ka nav skaidru novērtēšanas kritēriju dažādu darbu salīdzināšanai; un procesuālie šķēršļi.

Nepienācīgas īstenošanas rezultātā saglabājas liela vīriešu un sieviešu darba samaksas atšķirība, kas ES šobrīd ir 16,3 % . Viens no svarīgākajiem faktoriem, kas rada vispārēju vīriešu un sieviešu darba samaksas atšķirību, ir dzimumu diskriminācija atalgojuma jomā, t. i., mazāka darba samaksa sievietēm par tādu pašu vai līdzvērtīgu darbu nekā vīriešiem, kā arī citi faktori, piemēram, darba tirgus un vertikālā segregācija .

Eiropas Komisija 2014. gada martā pieņēma Ieteikumu par to, kā ar pārredzamības palīdzību nostiprināt principu par vienādu darba samaksu sievietēm un vīriešiem (“Ieteikums”) . Tajā sniegti norādījumi ar mērķi palīdzēt dalībvalstīm efektīvāk īstenot vienādas darba samaksas principu, lai cīnītos ar diskrimināciju darba samaksas jomā un palīdzētu samazināt joprojām izteikto vīriešu un sieviešu darba samaksas atšķirību, koncentrējoties cita starpā uz pasākumiem, kas veicina darba samaksas pārredzamību.

Dalībvalstis tika aicinātas līdz 2015. gada 31. decembrim ziņot Komisijai par veiktajiem pasākumiem Ieteikuma īstenošanas jomā . Šis ziņojums lielā mērā ir balstīts uz to sniegto informāciju . Tajā ir arī iekļauta informācija no galvenajām ieinteresētajām personām, jo īpaši Eiropas sociālajiem partneriem , ar kuriem 2015. gada oktobrī notika apspriešanās par Ieteikuma īstenošanu valstu līmenī.

Šis ziņojums ir balstīts arī uz informāciju par Ieteikuma īstenošanu, kas saņemta no valstu līdztiesības atbalsta struktūrām, kuras izveidotas saskaņā ar Direktīvu , kā arī informāciju, ko sniedza Komisijas juridisko ekspertu tīkls dzimumu līdztiesības jomā.

Savstarpējas mācīšanās seminārs par vīriešu un sieviešu darba samaksas atšķirību, kas norisinājās 2016. gada 20.–21. oktobrī, sniedza lielāku ieskatu Ieteikuma praktiskajā īstenošanā un valstu pasākumu ietekmē cīņā ar diskrimināciju darba samaksas jomā un vīriešu un sieviešu darba samaksas atšķirību, tostarp pasākumos saistībā ar darba samaksas pārredzamību.

Vīriešu un sieviešu darba samaksas atšķirības samazināšana ir svarīga Komisijas prioritāte, kas noteikta ietvardokumentā “Stratēģiskā iesaistīšanās dzimumu līdztiesības veicināšanā 2016.–2019. gadā” . Viena no galvenajām ietvardokumentā minētajām darbībām šā mērķa sasniegšanai ir uzlabot vienādas darba samaksas principa īstenošanu un piemērošanu, izvērtējot Direktīvu un ņemot vērā cita starpā darba samaksas pārredzamības uzlabošanos, pamatojoties uz ziņojumu par dalībvalstu pasākumiem Ieteikuma īstenošanas nolūkā.

Komisija atzīmē, ka darba samaksas pārredzamība nav vienīgais pasākums, kas var veicināt vīriešu un sieviešu darba samaksas atšķirības samazināšanu. Lai cīnītos ar vīriešu un sieviešu darba samaksas atšķirību no visiem iespējamajiem aspektiem, šis ziņojums ir izstrādāts kā daļa no plašāka rīcības plāna, kurā Komisija pilda savu apņemšanos cīnīties ar vīriešu un sieviešu darba samaksas atšķirību. Rīcības plāns ietver plašu un savstarpēji saistītu darbību kopumu ar mērķi samazināt vīriešu un sieviešu darba samaksas atšķirību — ar likumdošanu saistītas un nesaistītas iniciatīvas, kas savstarpēji stiprina cita citu.

Komisija Eiropas pusgada ietvaros arī uzrauga ekonomisko situāciju dalībvalstīs un palīdz dalībvalstīm darbā ar vīriešu un sieviešu darba samaksas atšķirības samazināšanu, iesakot dalībvalstij risināt konkrētu problēmu vai kādus tās pamatcēloņus, piemēram, ieguldījumu trūkumu bērnu aprūpē vai negatīvus stimulus nodokļu sistēmā, kas neļauj otram pelnītājam — galvenokārt sievietei — strādāt vispār vai strādāt vairāk. Vīriešu un sieviešu darba samaksas atšķirība un ar to saistītās problēmas 2017. gadā bija apskatītas deviņu dalībvalstu nacionālajos ziņojumos . Komisija 2017. gada maijā izdeva konkrētām valstīm adresētus ieteikumus, koncentrējoties uz ieguldījumiem bērnu aprūpes iespējās un negatīviem stimuliem nodokļu sistēmās, kā arī citiem pasākumiem, kas vērsti uz vīriešu un sieviešu darba samaksas atšķirības samazināšanu .

Šajā ziņojumā ir izvērtēts, kā dalībvalstis īsteno Ieteikumā ierosinātos pasākumus, un kāda ir Ieteikuma piemērošanas efektivitāte.

2.Darba samaksas pārredzamības pasākumu īstenošana dalībvalstīs

Darba samaksas pārredzamībai ir svarīga nozīme efektīvā vienādas darba samaksas principa īstenošanā praksē. Tā ļauj atklāt iespējamus ar dzimumu saistītus aizspriedumus vai diskrimināciju uzņēmuma vai nozares darba samaksas struktūrā. Tas var palīdzēt darba ņēmējiem, darba devējiem vai sociālajiem partneriem atbilstoši rīkoties. Informētība par dažādiem darba samaksas līmeņiem uzņēmumā var palīdzēt personām apstrīdēt diskrimināciju darba samaksas jomā valstu tiesās.

Ieteikums ir konkrētu pasākumu kopums, kas palīdz dalībvalstīm un citām ieinteresētajām personām izveidot pielāgotu pieeju darba samaksas pārredzamības uzlabošanai. Tajā iekļautie četri pamatpasākumi saistībā ar darba samaksas pārredzamību ir: personu tiesības pieprasīt informāciju par darba samaksas līmeņiem; uzņēmuma veiktā ziņošana; revīzijas par atalgojumu; vienāda darba samaksa darba koplīgumu slēgšanas sarunās . Dalībvalstis tiek aicinātas īstenot piemērotākos pasākumus, ņemot vērā to konkrētos apstākļus, un to vidū būtu jābūt vismaz vienam no šiem pamatpasākumiem.

Lai arī Ieteikums tika pieņemts, šobrīd tikai 11 dalībvalstīs ir spēkā tiesību akti par darba samaksas pārredzamību . No šīm dalībvalstīm tikai sešas ir pēc Ieteikuma pieņemšanas vai nu apstiprinājušas jaunus darba samaksas pārredzamības pasākumus vai pilnveidojušas pastāvošus pasākumus . Lielākā daļa dalībvalstu iekļāva vienu no Ieteikumā minētajiem četriem darba samaksas pārredzamības pamatpasākumiem. Piecas dalībvalstis iekļāva vairāk nekā vienu pamatpasākumu, bet tikai viena dalībvalsts savā tiesiskajā regulējumā iekļāva visus četrus pasākumus. Trīs dalībvalstīs šobrīd tiek izstrādāti jauni darba samaksas pārredzamības pasākumi, no kuriem daži ir apspriešanas sākuma stadijā un citi ir gandrīz gatavi apstiprināšanai valstu parlamentos.